Máximo Huerta, Blue Jeans i Mar Benegas, en el I Festival de Literatura Infantil i Juvenil de Manises
05 de desembre de 2024

· La Casa de Cultura acollirà el 13, 14 i 15 de desembre la primera edició d’aquesta cita literària amb diverses activitats orientades al públic infantil, juvenil i familiar

Manises, 5 de desembre de 2024-. Manises celebra per primera vegada el Festival de Literatura Infantil i Juvenil. Durant els dies 13, 14 i 15 de desembre, la Casa de Cultura acollirà aquesta cita literària, un format exitós en altres municipis, amb diverses activitats orientades al públic infantil, juvenil i familiar. El programa d’activitats està enfocat a partir de 3 anys, de 9 a 13 i a partir de 14.

Aquest festival comptarà amb la signatura de llibres de reconeguts escriptors i escriptores com Máximo Huerta, Blue Jeans i Mar Benegas.

El regidor de Cultura, Xavier Morant, ha explicat que “aquest Festival és la primera vegada que se celebra a Manises, i la idea és atraure el públic infantil i juvenil al món de les lletres i al gust per la lectura, amb fórmules atractives com tallers, taules redones i presentacions amb els autors i autores de moda”. “Esperem que siga tot un èxit i es convertisca en una cita cultural al calendari de la nostra localitat”, ha afegit Morant.

El festival s’inaugura el divendres 13 de desembre, a les 17.30 hores. A continuació, l’escriptor i presentador Máximo Huerta signarà els seus llibres. També es faran tallers i contacontes durant tota la vesprada. Aquesta primera jornada finalitzarà amb el lliurament de premis del concurs local de dibuix i literatura, en què han participat tots els centres escolars d’infantil i primària de Manises.

Les activitats continuaran el dissabte amb contacontes de la mà de diversos autors i autores, tallers de còmic, pintures rupestres, poesia, il·lustració de personatges o escriptura, entre d’altres temàtiques. A més, es faran diverses taules de debat sobre el thriller, la ciència-ficció i la literatura romàntica.

Pel matí, a les 12 hores, es farà el recital “A lo bestia”, amb Mar Benegas, i a les 13 hores, un contacontes de la mateixa autora. A la vesprada, tindrà lloc la presentació i signatura de llibres de Blue Jeans, a les 17 hores, a la Sala Vicent Ros.

La jornada de diumenge començarà a les 16 hores i s’organitzaran més contacontes, tallers, papiroflèxia, globoflèxia i marcapàgines, finalitzant a les 20 hores.

L’entrada és gratuïta fins a completar l’aforament. Les llibreries organitzadores són Conte Contat de Manises i Librolandia de Benetússer, afectada per la Dana. Es pot consultar horaris i més informació al web: https://flijmanises.org/